SKRIFTLIG FORESPØRGSEL P-2527/00

af Luciano Caveri (ELDR) til Kommissionen

(25. juli 2000)

Om: Monte Bianco-tunnelen

Siden den 24. marts 1999 har Monte Bianco-tunnelen mellem Italien og Frankrig været lukket for trafik som følge af en alvorlig brand i tunnelen, som havde tragiske konsekvenser.

Ifølge de seneste oplysninger vil de arbejder, der har vist sig nødvendige med henblik på en genåbning af tunnelen med nye sikkerhedsstandarder, der kan forhindre en gentagelse af så alvorlige ulykker, muligvis kunne afsluttes i marts 2001.

Denne vejstrækning samt den planlagte færdiggørelse af den motorvej, der er ved at blive bygget på den italienske side, er allerede omfattet af det transeuropæiske landevejstransportnet, hvilket viser dens betydning for forbindelsen gennem Alperne.

Med henblik på genåbningen og på grundlag af en bredere debat om den overdrevne karakter af lastbiltransporten gennem Alperne, som de tragiske følger af branden i Monte Bianco-tunnelen gjorde endnu livligere, har der dannet sig to forskellige holdninger, hvoraf den ene tager sigte på et fuldstændigt forbud mod kørsel med lastbiler gennem tunnelen og den anden på en streng kvoteordning for antallet af køretøjer.

Desuden har den autonome region Valle d'Aosta og kantonen Wallis atter lanceret tanken om en jernbanetunnel mellem Aosta og Martigny med jernbaneforbindelse fra Milano et projekt, der også nævnes i bilaget til den italienske finanslov for 2000 men denne forbindelse indgår endnu ikke i de allerede fastlagte EU-prioriteringer.

Kan Kommissionen derfor oplyse, om Aosta-Martigny-jernbanetunnelen med de hertil hørende jernbaneforbindelser vil blive omfattet af de fremtidige planer for det transeuropæiske jernbanenet?

Svar afgivet på Kommissionens vegne af Loyola de Palacio

(12. september 2000)

Ifølge de oplysninger, som Kommissionen har, findes der faktisk et projekt for en ny jernbanelinje mellem Aosta og Martigny.

Projektet vedrører ingen af de forbindelser, der er udstukket på kortene over jernbanenettet i Europa-Parlamentet og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet(1). Ud fra Kommissionens igangværende undersøgelse om, hvorvidt disse retningslinjer bør revideres, synes der for øjeblikket ikke at være nogen begrundelser for at tilføje en ny forbindelse svarende til dette projekt.

De nationale myndigheder har heller ikke forelagt nogen anmodning vedrørende en sådan forbindelse. Ifølge aftalen mellem Fællesskabet og Schweiz om godstransport og personbefordring med jernbane og ad landevej skal disse myndigheder i øvrigt samarbejde med henblik på at koordinere jernbaneinfrastrukturforanstaltninger. Hvis en ny forbindelse til Schweiz skal optages i planerne over det transeuropæiske net, kræver det altså samråd med de schweiziske myndigheder. Men heller ikke disse myndigheder har tilkendegivet nogen interesse for det nævnte projekt.

Hvis de nationale myndigheder eller de schweiziske myndigheder i den blandede komité under den nævnte aftale skulle fremsætte en anmodning herom, vil Kommissionen undersøge den med al behørig opmærksomhed.

Kommissionen minder dog om, at beslutninger vedrørende infrastrukturer i Alperne bør gøres til genstand for en global analyse, hvor der tages hensyn til, at der i de gældende retningslinjer for udviklingen af det transeuropæiske transportnet allerede findes store jernbaneprojekter, som er til undersøgelse eller under udførelse, det drejer sig bl.a. om de projekter, der blev vedtaget af Det Europæiske Råd i Essen, nemlig forbindelsen Lyon-Turino og Brenner-aksen Verona-München.

(1) EFT L 228 af 9.9.1996.